  Майя Бывальцева Вавож ёросын гурт нылкышноослэн сюлэмшугъяськонъёссы сярысь кенешизы. 19-тӥ оштолэзе Выль Бия гуртын «Гурт нылкышноос туала улонын» нимам ёроскуспо конференция ортчиз. Гуртысь культурая юртэ люкаськылӥзы Вавож, Сюмси, Сьӧлта, Ува ёросъёсысь кышномуртъёс, ивортэ Удмуртиысь Калыкъёслэн Эшъяськон юртсылэн пресс-службаез. Гурт нылкышноосын кенешыны вуылӥзы «Удмурт нылкышно кенешлэн» кивалтӥсез Надежда Степанова но огазеяськонлэн ёзчиосыз — психолог Ольга Глухова, эмчи Любовь Леонтьева, журналист, кылбурчи Любовь Тихонова. Надежда Степанова тодматӥз удмурт нылкышно движенилэн историеныз но удмурт калыклэн тужгес лэчыт ужпумъёсыныз. Нимысьтыз саклык висъяз семьяын анай кылэз гажан мылкыд пыӵатонлы но гурт нылпи садъёсын, школаосын удмурт кыл дышетонэз радъянлы. Психолог Ольга Глухова пыр-поч вераз, кызьы нылпиосын, кузпалэн ӟеч кусыпъёс радъяно. Люкаськемъёс озьы ик кенешизы анайлэсь но нылпилэсь тазалыксэ утен, удмурт семьяен ужан ужпумъёсъя. Гуртоослэн луонлыксы вал психологлэсь но эмчилэсь дунтэк визь-кенеш басьтыны. «Пумиськонмы туж пайдаё ортчиз. Удмурт кылын вераськись ӧнерчиосмы асьмелэн туж ӧжыт. Азьланяз асьме ёросамы но психологен пумиськон радъяны кенешим», — ивортӥз Сюмси ёросысь Нылкышно кенешлэн кивалтӥсез Раиса Волкова. Туэ коньывуонэ Ижкарын Удмурт нылкышноослэн укмысэтӥ элькун конференцизы ортчоз. 4 ар ӵоже ужамезлы йылпумъянъёс лэсьтоз «Удмурт нылкышно кенеш» огазеяськонлэн правлениез. Конференцилы дасяськон улсын, ёросъёсын но нимысьтыз ужрадъёс ортчыло. Тегъёс: Мерлык Вавож Удмуртия гурт семья Удмуртнылкышнокенеш  